钦定古今图书集成/明伦汇编/氏族典/第352卷 > 《廖用贤尚友录》 > 侯霸荣
## 钦定古今图书集成/明伦汇编/氏族典/第352卷 > 《廖用贤尚友录》 > 侯霸荣

按《十国春秋》，北汉侯霸荣，邢州龙冈人。多力善射，走
及奔马，尝为盗并、汾间，睿宗用为指挥使，戍乐平。天
会初，率所部降宋，宋太祖补霸荣内直，未几，复来奔，
睿宗赦其罪，又署为供奉官。少主既嗣位，霸荣谋持
少主首献宋，遂乘其无备，白昼挺刃而入，反扄其户，
少主绕屏走，霸荣以刃揕胸弑之。或曰：“郭无为实使
之也。”无为随遣卒登梯，入杀霸荣。